Y2K38

Miten päiväys nollaantuu 32-bittisellä etumerkillisellä kokonaisuluvulla esitettynä (19. tammikuuta 2038 klo 3.14.08 UTC).
Lyhenteellä Y2K38 tarkoitetaan Y2K-ongelmien kaltaista, 19. tammikuuta 2038 tapahtuvaa 32-bittisen kellon ympäripyörähtämistä ja sen aiheuttamia tietojenkäsittelyongelmia.
Unixin sukuisissa käyttöjärjestelmissä aikaa mitataan sekunteina Unix-ajan nollahetkestä (epookki), joka on 1. tammikuuta 1970 kello 0.00.00 UTC. Näissä käyttöjärjestelmissä ja niille tehdyissä sovelluksissa ajan esittämiseen käytetään C-kielen vakiokirjastossa määriteltyä time_t-sekuntilaskuria. time_t puolestaan on perinteisesti ollut 32-bittinen etumerkillinen luku. Suurin sillä ilmaistava sekuntimäärä vastaa hetkeä 3.14.07 UTC tiistaina 19. tammikuuta 2038.
64-bittisyyden mahdollistavalle suoritinarkkitehtuurille rakennetuissa Unixin sukuisissa käyttöjärjestelmissä (esimerkiksi Linux AMD64:lle) on siirrytty käyttämään 64-bittistä time_t:tä, jolla 32-bittisen luvun rajallisuuden aiheuttama ongelma siirtyy miljardien vuosien päähän. 64-bittiset järjestelmät saattavat palvelin- ja henkilökohtaisissa tietokoneissa syrjäyttää 32-bittiset ennen kriittistä ajankohtaa: niihin siirtyminen alkoi laajasti palvelimissa 1990-luvulla ja pöytäkoneissakin 2000-luvun alussa.
Sen sijaan sulautetut järjestelmät ovat edelleen lähes täysin 16- tai 32-bittisiä, ja niiden käyttöikä voi olla vuosikymmeniä.
Ongelmiin saatetaan törmätä myös 32-bittisissä järjestelmissä jo paljon ennen varsinaista Y2K38-hetkeä: tietoturvayhtiö F-Securen mukaan esimerkiksi 25-vuotisen lainan koron laskeminen voi aiheuttaa ongelmia jo 19. tammikuuta 2013 jälkeen.
Etumerkillinen 32-bittinen kokonaisuluku pyörähtää negatiiviseksi 2 147 483 647 sekunnin jälkeen ja etumerkittömän 32-bittisen luvun kanssa ympäripyörähtäminen tapahtuisi vuonna Y2106. Network File System (NFS) protokollaan on tehty muutos, jolla se voi käyttää etumerkittömiä kokonaislukuja aikaleimoissa, jolloin ympäripyörähtäminen tapahtuu vuonna 2106. GNU C Library on muuttanut eräissä tapauksissa käytetyt tietorakenteet käyttämään etumerkitöntä tyyppiä, joka riittää näissä vuoteen 2106 saakka.
Tilapäisratkaisuna on esitetty 32-bittisen time_t:n muuttamista etumerkittömäksi ottamalla etumerkin bitti käyttöön ajan arvolle. Etumerkin bitin käyttöön ottamalla siirtymälle saataisiin lisäaikaa, mutta toisaalta etumerkitön 32-bittinen time_t ei voi ilmaista ajankohtia ennen 1.1.1970 (epookki). Ongelmana on myös, että jos time_t:n tyyppiä muutetaan, sitä käyttävät ohjelmat – käytännössä lähes kaikki ohjelmat – on käännettävä uudelleen. Lisäksi sovellusten etumerkillistä time_t:tä käyttäneessä muodossa tallentamat tiedostot muuttuvat uuden käännöksen kanssa yhteensopimattomiksi.
Ytimen järjestelmäkutsuihin tehtyjen päivityksien lisäksi sovellusohjelmat on päivitettävä käyttämään 64-bittistä tietotyyppiä. Linux-ytimen versiossa 5.6 on lisätty myös 32-bittisille alustoille tuki 64-bittiselle aikaleimalle ongelman ratkaisemiseksi: aiemmin 64-bittinen aikaleima oli vain 64-bittisillä alustoilla. 64-bittinen aikaleima riittää 292 miljardiksi vuodeksi.
Eräät käyttöjärjestelmien jakelut ovat päättäneet lopettaa tuen 32-bittisille järjestelmille ennen vuotta 2038, jolloin ne tukevat vain 64-bittisiä järjestelmiä ilman yhteensopivuusongelmia. Debian on päättänyt tukea 32-bittisiä järjestelmiä ja tekee päivityksiä 64-bittisen aikaleiman käyttämiseksi 32-bittisillä alustoilla.
MySQL:n UNIX_TIMESTAMP()-funktio palauttaa arvon nolla 1.1.2038 jälkeen.